อบรมสัมมนา หักรายจ่าย 2 เท่า
โดย...สมชาย ชูเกตุ
1 ก.ค. 2559

โดย...สมชาย ชูเกตุ 
รัฐมีมาตรการเพื่อสนับสนุนการท่องเที่ยวในประเทศไทย ได้ออกกฎหมาย (พระราชกฤษฎีกา ออกตามความในประมวลรัษฎากร (ฉบับที่ 580) พ.ศ. 2557 ประกอบกับประกาศอธิบดีกรมสรรพากร เกี่ยวกับภาษีเงินได้ (ฉบับที่ 251)) ยกเว้นภาษีเงินได้นิติบุคคลสำหรับรายจ่ายที่เกี่ยวข้องกับการสัมมนาในประเทศไทย  บริษัท ฯลฯ สามารถใช้สิทธิยกเว้นภาษีดังกล่าวมาเพิ่มพูนความรู้ สร้างขวัญกำลังใจแก่ลูกจ้างในองค์กรได้ โดยสามารถนำรายจ่ายที่เกี่ยวข้องกับการสัมมนามาหักเป็นรายจ่ายได้ 2 เท่า ในการคำนวณกำไรสุทธิเพื่อเสียภาษีเงินได้นิติบุคคล   ซึ่งกฎหมายดังกล่าว ผลบังคับใช้สิ้นสุดลงแล้ว
เพื่อส่งเสริมและสนับสนุนการท่องเที่ยวภายในประเทศให้เพิ่มมากขึ้นและเพื่อเป็นการกระตุ้นเศรษฐกิจของประเทศ อีกทั้งเป็นการให้ความช่วยเหลือผู้ประกอบธุรกิจเกี่ยวกับการท่องเที่ยว  รัฐจึงได้มีมาตรการภาษีดังกล่าวต่อไปออกไปอีก 1 ปี  โดยได้มีการออกกฎหมาย (พระราชกฤษฎีกาฯ (ฉบับที่ 611) พ.ศ. 2559 ประกอบกับประกาศอธิบดีกรมสรรพากร เกี่ยวกับภาษีเงินได้ (ฉบับที่ 267) บริษัทสามารถนำรายจ่ายที่เกี่ยวข้องกับการสัมมนามาหักเป็นรายจ่ายได้ 2 เท่า รายจ่ายดังกล่าวต้องเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้อง หรือรายจ่ายที่ได้จ่ายให้แก่ผู้ประกอบธุรกิจนำเที่ยวตามกฎหมาย ว่าด้วยธุรกิจนำเที่ยวและมัคคุเทศก์เพื่อการอบรมสัมมนาดังกล่าว โดยมีหลักเกณฑ์ดังนี้
1.“ค่าห้องสัมมนา” หมายความรวมถึง ค่าใช้จ่ายที่ผู้ให้บริการห้องสัมมนาเรียกเก็บเป็นค่าอาหารและเครื่องดื่มจากการใช้ห้องสัมมนาตามปกติทางการค้า
“รายจ่ายอื่นที่เกี่ยวข้องในการอบรมสัมมนา” หมายความถึง ค่าใช้จ่ายเพื่อการจัดการ ค่าวิทยากร และค่าวัสดุอุปกรณ์ที่ใช้ประกอบการอบรมสัมมนา เช่น ค่าเอกสารประกอบการอบรม ค่าจ้างถ่ายเอกสาร ค่าบันทึกภาพและเสียง และค่าจัดทำสื่อที่เกี่ยวข้องกับหลักสูตรในการฝึกอบรม
2.บริษัทต้องจัดทำโครงการการอบรมสัมมนาโดยมีหลักฐานเอกสารประกอบโครงการ เพื่อประโยชน์ในการแสดงต่อเจ้าพนักงานประเมิน
 3.การยกเว้นภาษีเงินได้เป็นจำนวน 2  เท่า ของรายจ่ายที่ได้จ่ายไปเป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการอบรมสัมมนาภายในประเทศ  ต้องเป็นกรณีที่บริษัทได้จัดขึ้นให้แก่ลูกจ้าง หรือที่ได้จ่ายให้แก่ผู้ประกอบธุรกิจนำเที่ยว ตามกฎหมายว่าด้วยธุรกิจนำเที่ยวและมัคคุเทศก์เพื่อการอบรมสัมมนาดังกล่าว ตั้งแต่วันที่ 1 ม.ค. 2559  ถึงวันที่ 31 ธ.ค. 2559
บริษัทได้จ่ายค่าใช้จ่ายให้แก่ผู้ประกอบธุรกิจนำเที่ยว ต้องมีหลักฐานพิสูจน์ได้ว่า ผู้ประกอบธุรกิจดังกล่าวเป็นผู้ประกอบธุรกิจที่ได้รับการขึ้นทะเบียนจากนายทะเบียน
4.ค่าห้องสัมมนา หรือค่าห้องสัมมนาและห้องพัก หมายถึง เฉพาะการอบรมสัมมนาและห้องพักภายในประเทศไทย ทั้งนี้ ห้องสัมมนาและห้องพักอาจไม่อยู่ในสถานประกอบการเดียวกันก็ได้  แต่ต้องเกี่ยวเนื่องกับการอบรมสัมมนาในคราวเดียวกัน
5.บริษัทที่ใช้สิทธิยกเว้นภาษีเงินได้ ต้องไม่ใช้สิทธิ ยกเว้นภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 437 )
บริษัทหรือห้างหุ้นส่วนนิติบุคคลที่จะใช้สิทธิหักรายจ่าย 2 เท่า สำหรับรายจ่ายในการอบรมสัมมนาในประเทศให้แก่ลูกจ้างของตน ต้องปฏิบัติตามหลักเกณฑ์และเงื่อนไขตามที่ที่กล่าวมาข้างต้น